Συμπεράσματα του Συμβουλίου

της 22ας Δεκεμβρίου 2003

σχετικά με την Ανασκόπηση της Περιβαλλοντικής Πολιτικής 2003

(2004/C 8/04)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΈΝΩΣΗΣ,

(1) ΥΠΕΝΘΥΜΙΖΟΝΤΑΣ το ενδιαφέρον για μια ετήσια έκθεση σχετικά με το περιβάλλον, που ήδη εξέφρασε στα συμπεράσματά του της 4ης Μαρτίου 2002 και επιβεβαίωσε κατά το Εαρινό Ευρωπαϊκό Συμβούλιο του Μαρτίου 2003, ΕΠΑΝΑΛΑΜΒΑΝΕΙ την ανάγκη να αντικατοπτρίζονται τα αποτελέσματα της Ανασκόπησης της Περιβαλλοντικής Πολιτικής στην ανάλυση που περιέχεται στην εαρινή έκθεση,

(2) ΛΑΜΒΑΝΕΙ ΥΠΟ ΣΗΜΕΙΩΣΗ την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο με θέμα "Ανασκόπηση της Περιβαλλοντικής Πολιτικής 2003", υπό το πρίσμα του νέου πολιτικού πλαισίου της περιβαλλοντικής πολιτικής της ΕΕ μετά την υιοθέτηση της Στρατηγικής για τη Αειφόρο Ανάπτυξη το 2001, και ΚΡΙΝΕΙ ότι η Ανασκόπηση της Περιβαλλοντικής Πολιτικής θα μπορούσε να αποτελέσει βασικό μέσο παρακολούθησης και αξιολόγησης της εκτέλεσης του 6ου Προγράμματος Δράσης για το Περιβάλλον και θα συνεισέφερε επίσης στο Εαρινό Ευρωπαϊκό Συμβούλιο και στην ανασκόπηση της Στρατηγικής για την Αειφόρο Ανάπτυξη, λ.χ. αποτελώντας μια καλή βάση για τις διάφορες συνθέσεις του Συμβουλίου όσον αφορά την υλοποίηση στόχων αειφόρου ανάπτυξης,

(3) ΘΕΩΡΕΙ την Ανασκόπηση της Περιβαλλοντικής Πολιτικής ως μια πρώτη εποικοδομητική προσπάθεια σχηματισμού μιας γενικής εικόνας της περιβαλλοντικής πολιτικής της ΕΕ. Το Συμβούλιο ΑΝΑΜΕΝΕΙ ειδικότερα τις επικείμενες ανακοινώσεις της Επιτροπής σχετικά με την συνέχεια που δίδεται στην Παγκόσμια Διάσκεψη Κορυφής για την Αειφόρο Ανάπτυξη, το Σχέδιο Δράσης για την Περιβαλλοντική Τεχνολογία, τον απολογισμό των εθνικών Στρατηγικών για την Αειφόρο Ανάπτυξη και της διαδικασίας του Κάρντιφ, συμπεριλαμβανομένης μιας ανάλυσης του πώς θα κινηθεί εκ νέου η διαδικασία αυτή, που προγραμματίζονται για τις αρχές του 2004, καθώς και την Ανασκόπηση Περιβαλλοντικής Πολιτικής 2004,

(4) ΣΗΜΕΙΩΝΕΙ με μεγάλη ανησυχία τις υποδείξεις της Ανασκόπησης της Περιβαλλοντικής Πολιτικής ότι από το 2001 δεν έχουν ανασχεθεί οι αρνητικές τάσεις, ιδίως σε τομείς όπως οι κλιματικές μεταβολές, η ενέργεια και οι μεταφορές καθώς και η βιολογική ποικιλομορφία και ότι απαιτούνται περαιτέρω μέτρα της ΕΕ και των κρατών μελών προς επίτευξη των βασικών στόχων αειφόρου ανάπτυξης της ΕΕ. Προς το σκοπό αυτό, το Συμβούλιο ΕΠΙΒΕΒΑΙΩΝΕΙ ότι οι στόχοι που τίθενται στο 6ο Πρόγραμμα Δράσης για το Περιβάλλον πρέπει να ληφθούν υπόψη στις μελλοντικές αναθεωρήσεις δημοσιονομικών προοπτικών των χρηματοδοτικών μέσων της Κοινότητας.

(5) ΕΠΙΒΕΒΑΙΩΝΕΙ την ανάγκη για ενίσχυση της περιβαλλοντικής διάστασης της διαδικασίας της Λισσαβώνας με σκοπό την επίτευξη οικονομικής, κοινωνικής και περιβαλλοντικής ανανέωσης και ΣΗΜΕΙΩΝΕΙ ότι η συμβολή του περιβάλλοντος στους στόχους της Λισσαβώνας αξίζει να διερευνηθεί περισσότερο· ΤΟΝΙΖΕΙ ως εκ τούτου την ανάγκη να διασφαλιστεί η έγκαιρη και συντονισμένη έκδοση των σχετικών ανακοινώσεων της Επιτροπής.

(6) ΤΟΝΙΖΕΙ την ανάγκη να διευκρινιστεί περισσότερο, μεταξύ άλλων στο πλαίσιο της Ανασκόπησης της Περιβαλλοντικής Πολιτικής 2004, η αλληλεπίδραση μεταξύ της στρατηγικής της Λισσαβώνας και της Στρατηγικής της ΕΕ για τη Αειφόρο Ανάπτυξη και να υλοποιηθεί ενεργώς η διαδικασία του Κάρντιφ και το 6ο Πρόγραμμα Δράσης για το Περιβάλλον, με σκοπό την καλύτερη ενσωμάτωση των προδιαγραφών περιβαλλοντικής προστασίας στο ευρύτερο πλαίσιο των κοινοτικών πολιτικών και την προώθηση των συνεργειών μεταξύ των αντιστοίχων σκελών της αειφόρου ανάπτυξης,

(7) ΘΕΩΡΕΙ τα παρόντα συμπεράσματα ως το αποτέλεσμα μιας προκαταρκτικής εκτίμησης της Ανασκόπησης της Περιβαλλοντικής Πολιτικής και, λαμβάνοντας υπόψη την αξία και το σύνθετο χαρακτήρα της έκθεσης, θα προσπαθήσει να εξετάσει περαιτέρω τα ειδικά περιεχόμενά της και να εγκρίνει πιο λεπτομερή συμπεράσματα ως συμβολή στην προπαρασκευή του εαρινού Ευρωπαϊκού Συμβουλίου του 2004.